钦定古今图书集成/历象汇编/庶征典/第186卷 > 王充论衡 > 《灵芝赋》薛季宣
## 钦定古今图书集成/历象汇编/庶征典/第186卷 > 王充论衡 > 《灵芝赋》薛季宣

宋兴，二百有三年，封陲载宁，狼烽不惊。上乃高揖凝
旒，栖神泰清。天之与子，法舜承尧，祗载夔夔，斋栗以
朝。帝被衮章，舁策宝列旄麾，罗羽葆。太师辅前，少师
保后。工瞽登歌，奉常赞道。有觉彤庭，皇拜稽首。上天
子之父，号曰光尧寿圣太上皇帝，母曰寿圣太上皇
后。宫维德寿，康寿其堂，色养无违，仪型四方。二圣相
欢，用惟其至，仰孝俯慈，假天准地，二气之精，百物之
英，诞秀灵草乘时，挺生隆兴，惟甲申岁之阳，羲皇御
寅，斗直东方，有茁者芝，有灿其房，不植不根，于殿之
梁，轮囷扶疏，馨香有馝，紫色芬交光煜日，欻腾龙
而翥凤，追金相而玉质。焕燿宸居，清明帝闼。阅之者
神惊，瞻之者目夺。一本同柯，支生十二，错地分州，蟠
天列次。瞻彼日月，膺期嗣岁。亦有律吕八音，以谐仙
馆玉楼，光于泰阶。皇帝乃命东观启钥，书，披瑞命之
篇，参瑞应之图。验通儒于《白虎》，稽神契于《孝经》。佥曰：
“王者孝慈则芝茂”，又曰“养老则芝生”，深仁是加于草木，祥应是接于仙灵，故肃宗养亲而产延英之座，孝
武严帝而秀甘泉之庭，于是圣心悦怿，称贺喧哗，皇
上赋《玉华》之诗，太上发《芝房》之歌，君臣动色，室家胥
庆，被之于服章，声之于讴咏，蜑獠以之输琛，海波以
之愉静，戴白之叟，成黄之儿，爰及闺房，笑语嬉嬉，自
庆未始识也，岂若天降而人为哉？粤有狂生小子，乐
称古德，喜溢于颜，忧形于色。谓和气致祥，允天子之
慈孝；天施地产，诚圣人之达德也。乃若汉之宣章，号
称七制，仁民得天，休符接至桓灵，何道而产中黄之
藏，有芝英之瑞也。由是言之，妖祥叵测，《尔》《雅》《离骚》，乃
寻乃绎，乃列芝兰，乃识菌芝，或云产于喦阿，采于山
而有之，盖希出堂殿高华之所有，沾濡郁结而为，《曾
胡》多之可尚。青龙之际，乃一柯而三十有六支。此何
敞所称“生庭之怪草”，崔光以谓“蒸气而生之”也。乃其
奇祥，有取蔑闻。往古方士多岐，有传汉武。逮乎季末，
谀辞麇至。鬼目呈符，菌宫贺瑞。岂黄精钩吻，有时而
乱，亦鸡苏豨苓，有时而帝也。于惟我后，“秉文之德，昊
天景贶，三辰耀色。虽无此芝，何损于治？生禁之庭，亦
孔之异。此不可不察者，诚何足以当上意也。怅天居
之高远，羌欲告而谁言。聊陈辞而写志，庶有发于尘
编。”乱曰：“灵芝秀兮铄宫庭，春秋易色兮随月而生。神
父慈兮君至孝，贶珍符兮天之云告。我欲排阊阖兮
云露迢遥，物怪司阍兮”翅折之招。爰摅怀兮作赋，傥
六丁兮下来持去。